दिल्ली एयरपोर्ट पर स्पाइसजेट फ्लाइट में लगी आग, मेंटिनेंस के दौरान हादसा; कोई हताहत नहीं
Breaking News Headlines Today, Pictures, Videos and More From Dainik Bhaskar (दैनिक भास्कर) कश्मीर के बारामूला से लश्कर-ए-तैयबा से जुड़े दो आतंकवादियों को गिरफ्तार किया है। ये दोनों क्रेरी गांव में एक बस स्टॉप पर खड़े थे।
दिल्ली एयरपोर्ट में मंगलवार को स्पाइसजेट फ्लाइट में आग लग गई। मीडिया रिपोर्ट्स के मुताबिक, फ्लाइट में जब मेंटिनेंस का काम चल रहा था। उसी दौरान आग लगी है। हालांकि, किसी तरह के नुकसान की खबर नहीं है।
आज की अन्य बड़ी खबरें...
चीन में विदेश मंत्री क्विन गेंग को पद से हटाया गया, 25 जून से लापता हैं
चीन में एक महीने से लापता विदेश मंत्री क्विन गेंग को मंगलवार को उनके पद से हटा दिया गया। न्यूज एजेंसी एपी ने राज्य मीडिया के हवाले से जानकारी दी है।
क्विन गेंग दिसंबर 2022 में चीन के विदेश मंत्री बने थे। गेंग ने 10 साल तक विदेश मंत्री रहे वांग यी का स्थान लिया था। उन्हें 25 जून से सावर्जनिक स्थानों में नहीं देखा गया है। पूरी खबर पढ़ें ...
दिल्ली में खाली बिल्डिंग का शेड गिरा, महिला और उसके बच्चे की मौत
दिल्ली के अरिहंत नगर में स्थित एक खाली बिल्डिंग में कंक्रीट का शेड गिरने से 30 साल की एक महिला और उसके तीन साल के बच्चे की मौत हो गई। पुलिस महिला के बारे में पता लगा रही है। हादसे के कारणों की भी जांच की जा रही है।
मिजोरम में विस्फोटक मिलने के मामले में NIA ने तीन लोगों को गिरफ्तार किया, इनमें से एक म्यांमार का
मिजोरम में विस्फोटक, हथियार और गोला-बारूद मिलने के मामले में नेशनल इन्वेस्टिगेशन एजेंसी (NIA) ने सोमवार को तीन लोगों को गिरफ्तार किया। इनमें से एक म्यांमार का नागरिक है। मामला 1 मई 2022 का है, जब असम राइफल्स की सेकंड बटालियन की टीम ने मिजोरम की राजधानी आइजॉल से हथियार और गोला-बारूद से भरे दो ट्रक बरामद किए थे।
कोझिकोड से मस्कट जा रही ओमान एयर की फ्लाइट में तकनीकी गड़बड़ी हुई, फ्लाइट वापस लौटी
केरल के कोझिकोड से ओमान के मस्कट जा रही ओमान एयर की फ्लाइट में तकनीकी खामी आने के बाद फ्लाइट को वापस कोझिकोड लौटना पड़ा। फ्लाइट WY 298 ने करीपुर एयरपोर्ट से मंगलवार सुबी 9:15 पर उड़ान भरी थी, लेकिन कुछ ही मिनट में इसे वापस लैंड कराया गया।
लैंडिंग से पहले फ्लाइट को दो घंटे तक एयरपोर्ट के ऊपर घुमाया गया, ताकि प्लेन का वजन कम हो और लैंडिंग में कोई परेशानी न आए। फ्लाइट में मौजूद सभी 169 लोग सुरक्षित हैं। पूरी खबर यहां पढ़ें...
कश्मीर के बारामूला से लश्कर के 2 आतंकी गिरफ्तार, टारगेट किलिंग के लिए हथियार इकट्‌ठा कर रहे थे
कश्मीर के बारामूला से लश्कर-ए-तैयबा से जुड़े दो आतंकवादियों को गिरफ्तार किया है। ये दोनों क्रेरी गांव में एक बस स्टॉप पर खड़े थे। कश्मीर पुलिस के मुताबिक इन आतंकियों के नाम दायेम मजीद खान और उबैर तारिक हैं।
दोनों ने लश्कर से जुड़े होने की बात कबूल की और कहा कि वे टारगेट किलिंग के लिए हथियार और गोला-बारूद इकट्ठा कर रहे थे। पुलिस ने इनके पास से दो चीनी पिस्तौल, दो मैगजीन, 14 जिंदा कारतूस, 1 आईडी कार्ड और एक आधार कार्ड की फोटोकॉपी बरामद की गई।
तकनीकी वजह से IRCTC का ऐप और वेबसाइट डाउन, 10 बजे से ट्रेनों की टिकट बुकिंग में परेशानी
इंडियन रेलवे केटरिंग एंड टूरिजम कॉर्पोरेशन यानी IRCTC की वेबसाइट डाउन हो गई है। लोगों का सुबह करीब 10 बजे से टिकट बुकिंग में परेशानी आ रही है।
IRCTC ने ट्वीट कर बताया कि तकनीकी कारणों से टिकट सेवा उपलब्ध नहीं है। हमारी तकनीकी टीम समस्या का समाधान कर रही है। जैसे ही तकनीकी समस्या ठीक हो जाएगी हम सूचित करेंगे। पूरी खबर यहां पढ़ें...
मुंबई के अंधेरी ईस्ट इलाके में रेजिडेंशियल सोसाइटी के पास लैंडस्लाइड, फायर टेंडर मौके पर मौजूद
महाराष्ट्र के मुंबई में अंधेरी ईस्ट इलाके चकाला की रामबाग रेजिडेंशियल सोसाइटी में रात करीब 2 बजे लैंडस्लाइड हुआ। बगल की पहाड़ी से मलबा सोसायटी की पहली मंजिल पर बने चार-पांच फ्लैटों में गिर गया। इस घटना में कोई जनहानि नहीं हुई, लेकिन पांच से छह मकान बुरी तरह क्षतिग्रस्त हो गए। मौके पर चार फायर इंजन और पुलिस मौजूद हैं। फिलहाल नुकसान की कोई खबर नहीं है।
राष्ट्रपति द्रौपदी मुर्मू आज तीन दिन के दौरे पर ओडिशा जाएंगीं
राष्ट्रपति द्रौपदी मुर्मू आज से तीन दिन के दौरे पर ओडिशा जाएंगीं। यहां वे मेडिकल स्टूडेंट्स से बात करेंगीं। मंगलवार शाम को वे भुवनेश्वर में राजभवन की नई बिल्डिंग के ब्लॉक की आधारशिला रखेंगीं।
श्रीनगर में डल झील की हाउसबोट में आग लगी, कोई हताहत नहीं
जम्मू-कश्मीर के श्रीनगर की डल झील में शनिवार शाम एक हाउसबोट में आग लग गई। जानकारी मिलते ही दमकल की टीम मौके पर पहुंची। काफी मशक्कत के बाद आग पर काबू पा लिया गया है। गनीमत रही कि आग लगने से कोई हताहत नहीं हुआ।
UP के बुलंदशहर में बालकनी गिरी, कुछ बच्चों सहित 9 लोग घायल 
उत्तर प्रदेश के बुलंदशहर में सोमवार शाम जहांगीराबाद इलाके में बालकनी का एक हिस्सा गिर गया। इस हादसे में 9 लोग घायल हो गए, जिसमें कुछ बच्चे भी हैं। सभी को इलाज के लिए अस्पताल में भर्ती कराया गया है।
सिंघम फिल्म के एक्टर जयंत सावरकर का 88 साल की उम्र में निधन
दिग्गज मराठी एक्टर जयंत सावरकर का 88 साल की उम्र में निधन हो गया। जयंत के बेटे ने बताया कि ब्लड प्रेशर लो होने की वजह से वो 10-15 दिनों से अस्पताल में भर्ती थे और रविवार रात को उन्हें वेंटिलेटर पर रखा गया था। जयंत ने 'सिंघम' और 'रॉकी हैंडसम' समेत कई फिल्मों में काम किया था।